b'\n_START_ARTICLE_\nTremp de l\'acer\n_START_SECTION_\nTipus de tremp\n_START_PARAGRAPH_\nHi ha dos tipus de tremps: un \xc3\xa9s el que contempla la totalitat de la pe\xc3\xa7a, incl\xc3\xb2s el nucli, i l\'altre \xc3\xa9s el que nom\xc3\xa9s contempla la superf\xc3\xadcie externa, deixant el nucli menys dur, perqu\xc3\xa8 sigui m\xc3\xa9s flexible. Aquest segon tremp s\'anomena "tremp superficial" i n\'hi ha de dos tipus, segons la manera d\'escalfar: "a la flama" (en des\xc3\xbas) i el tremp per inducci\xc3\xb3._NEWLINE_Tamb\xc3\xa9 la duresa superficial s\'obt\xc3\xa9 mitjan\xc3\xa7ant el cimentat, sense endurir el nucli, aplicat en engranatges i altres elements que requereixin caracter\xc3\xadstiques similars.\n_START_SECTION_\nForn de tremp\n_START_PARAGRAPH_\nEls forns per escalfar peces petites que es vol trempar, s\xc3\xb3n caixes met\xc3\xa0l\xc2\xb7liques que en el seu interior van recobertes de material refractari per a evitar p\xc3\xa8rdues de calor, aquestes caixes porten incorporades diverses resist\xc3\xa8ncies el\xc3\xa8ctriques que produeixen l\'escalfament de les peces a la trempura requerida i porten incorporat un rellotge programador per al control del temps d\'escalfament i un pir\xc3\xb2metre que facilita el coneixement de la trempura que hi ha a l\'interior del forn._NEWLINE_En el cas d\'elements de grans dimensions, com tubs, els forns estan formats per cambres; cada cambra t\xc3\xa9 el llarg del tub i en cada cambra hi ha una s\xc3\xa8rie de cremadors que s\'encarreguen de l\'escalfament. Per poder monitorar la temperatura es fa servir el termoparell i per controlar el forn es fa servir un Aut\xc3\xb2mat Programable Industrial (tamb\xc3\xa9 conegut com a PLC] o un ordinador.'